text: গরমের ছুটিতেই আসছেন হিস্ট্রি প্রফেসর সুবর্ণ সেন! – Dubela
  দুবেলা,সম্পূর্ণা সাহাঃ তিনি হলেন একজন খুব সাধারণ "হিস্ট্রি প্রফেসর"। কিন্তু ওনার মধ্যে এক অসাধারণ প্রতিভা রয়েছে সেটি হল অজানাকে জানার ইচ্ছা। তিনি কোনও গোয়েন্দা নন, কিন্তু বাংলার চেনা ইতিহাসের অচেনা দিক দিয়ে খুঁজে বের করা তার এক নেশা বলতে পারেন। কি ভাবছেন কার কথা বলছি?
  তিনি আর কেউ নন হিস্ট্রি প্রফেসর সুবর্ণ সেন ওরফে সোনাদা। ফেলুদা ও ব্যোমকেশ বক্সির পর বাংলা ছবির এক নতুন সৃষ্টি গোয়েন্দা সুবর্ণ সেন। আগের বছর ২৭ এপ্রিল মুক্তি পেয়েছিল "গুপ্তধনের সন্ধানে"। এবছর ফের সোনাদা, আবির ও ঝিনুক আসছে "দুর্গেশগড়ের গুপ্তধন" -এর রহস্য নিয়ে। রবিবার মুক্তি পেল ছবির ট্রেলার। ছবিটি মুক্তি পেতে চলেছে আগামী ২৪ মে।
  পরিচালক ধ্রব বন্দ্যোপাধ্যায় ছবিটি সম্পর্কে জানান- "সোনাদা যে গোয়েন্দা নন, আমরা সেটাই বলার চেষ্টা করছি। এটাই এই ফ্র্যাঞ্চাইজির নতুনত্ব। এবং অ্যাডভেঞ্চারের পরিসর আগের চেয়ে অনেকটা বেড়েছে। দর্শকের জন্য উপরি পাওনা, দুর্গাপুজো। গুপ্তধন খুঁজে বার করতে হবে পুজোর পাঁচ দিনের মধ্যেই।"
  বলা বাহুল্য সোনাদার চরিত্রে আবির চট্টোপাধ্যায়ের জুরি মেলা ভার। পাশাপাশি ইশা সাহা এবং অর্জুন চক্রবর্তীও নজর কেড়েছিলেন দর্শকদের। এই ছবির মিউজিকের দায়িত্বে রয়েছেন বিক্রম ঘোষ। চিত্রগ্রাহক সৌমিক হালদার।
  বিভিন্ন গোয়েন্দা চরিত্রের মাঝে আগের বছর এক আলাদা জায়গা করে নিয়েছিলেন সোনাদা। এবছর দেখার সেই স্থান আরও উচ্চতর হয় কি না। এখন শুধু অপেক্ষার ছবি মুক্তির।